ചങ്ങനാശേരിയില് ഉടന് വരുന്നു ... വെഹിക്കിള് ചാര്ജിംഗ് സ്റ്റേഷന് ചങ്ങനാശേരി: കേരള സര്ക്കാര് നേരിട്ട് നടത്തുന്ന ഹൈസ്പീഡ് പബ്ലിക് ഇലക്ട്രിക് വെഹിക്കിള് ചാര്ജിംഗ് സ്റ്റേഷന് ചങ്ങനാശേരിയില് സ്ഥാപിക്കുവാന് അനുമതി ലഭ്യമായതായി ജോബ് മൈക്കിള് എംഎല്എ അറിയിച്ചു. വൈദ്യുതി വകുപ്പ് മന്ത്രി കെ. കൃഷ്ണന്കുട്ടിയുമായി നടത്തിയ ചര്ച്ചയിലാണ് അനെര്ട്ടിന്റെ നേതൃത്വത്തില് നടപ്പിലാക്കുന്ന ഈ പദ്ധതിക്കു വഴിയൊരുങ്ങിയത്. കോട്ടയം ജില്ലയിലെ ആദ്യത്തെ സ്റ്റേഷന് ആണ് ചങ്ങനാശേരിയില് നിലവില് വരുന്നത്. ആവശ്യമായ അഞ്ച് സെന്റ് സ്ഥലം ചങ്ങനാശേരി ബൈപാസ് തുടങ്ങുന്ന ളായിക്കാട് ഭാഗത്തു തരപ്പെടുത്താമെന്നു നഗരസഭാ ചെയര്പേഴ്സണ് സന്ധ്യ മനോജ് എംഎല്എയെ അറിയിച്ചിട്ടുണ്ട്. അടുത്തുതന്നെ കൂടുന്ന മുനിസിപ്പല് കൗണ്സില് യോഗത്തില് ഔദ്യോഗിക തീരുമാനമെടുക്കുമെന്നു ചെയര്പേഴ്സണ് സന്ധ്യ മനോജ് അറിയിച്ചിട്ടുണ്ട്. ടേക്ക് എ ബ്രേക്ക് പദ്ധതിക്കായി നീക്കി വച്ചിരിക്കുന്ന സ്ഥലത്തിന്റെ അടുത്താണ് നിര്ദിഷ്ട സ്ഥലം. ചാര്ജ് ചെയ്യുവാന് വരുന്ന ആള്ക്കാര്ക്ക് ഇത് വളരെയേറെ പ്രയോജനം ചെയും.ചങ്ങനാശേരിക്ക് ഗുണകരമായ പദ്ധതി: ജോബ് മൈക്കിള് എംഎല്എചാര്ജിംഗ് സ്റ്റേഷനില് മൊബൈല് ആപ്പ് വഴി മുന്കൂറായി സ്ലോട്ട് ബുക്ക് ചെയ്യാവുന്നതും അതുവഴി മറ്റു വണ്ടികള് ചാര്ജ് ചെയ്യുന്പോഴുണ്ടാകുന്ന താമസം ഒഴിവാക്കാവുന്നതുമാണ്. പദ്ധതി യാഥാര്ഥ്യമാകുന്പോള് ഇലക്ട്രിക് വാഹന സഞ്ചാരികള്ക്കും ദൈനംദിന ചിലവിനു ഫണ്ട് കണ്ടെത്താന് ബുദ്ധിമുട്ടുന്ന ചങ്ങനാശേരി നഗരസഭയ്ക്കും മുതല്ക്കൂട്ടാകുമെന്നും എംഎല്എ പറഞ്ഞു. പബ്ലിക് ഇ.വി. ചാര്ജിംഗ് സ്റ്റേഷനുകളുമായി അനുബന്ധിച്ചു അനെര്ട്ട് നടപ്പിലാക്കി വരുന്ന പദ്ധതിയില് പങ്കാളിയാകുന്ന മുന്സിപ്പാലിറ്റിക്കു സര്ക്കാര് 70 പൈസ പ്രകാരം യൂണിറ്റ് സ്ഥല വാടകയായി നല്കുന്നതാണ്. ചാര്ജിംഗ് സ്റ്റേഷന് സ്ഥാപിക്കുന്നതിന് ആവശ്യമായ എല്ലാ ചെലവുകളും അനെര്ട്ടും ഇഇഎസലും വഹിക്കും. വായു മലിനീകരണം കുറയ്ക്കുന്നതിന്റെ പ്രാധാന്യം കണക്കിലെടുത്തും ഇന്ധനലാഭം, അറ്റകുറ്റപണികള് എന്നിവ കണക്കിലെടുത്തും സംസ്ഥാന സര്ക്കാര് ഇലക്ട്രിക് വാഹനങ്ങള് വ്യാപകമാക്കുവാന് കാര്ബണ് ന്യൂട്രല് ഗവേണന്സ് പദ്ധതി നടപ്പിലാക്കുന്നതിന്റെ ഭാഗമായാണ് ചാര്ജിംഗ് സ്റ്റേഷനുകള് സ്ഥാപിക്കുന്നത്. ഈ പദ്ധതി പ്രകാരം സര്ക്കാര് വകുപ്പുകളും സ്ഥാപനങ്ങളും കരാര് വ്യവസ്ഥയില് ഇലക്ട്രിക് കാറുകള് മാത്രമേ ഉപയോഗിക്കാന് പാടുള്ളൂവെന്ന നിര്ദേശം നല്കിയിട്ടുണ്ട്. നിലവില് ഇലക്ട്രിക് കാറുകള്ക്ക് ഒറ്റ ചാര്ജിംഗില് 150 മുതല് 400 കിലോമീറ്റര് വരെയാണ് മൈലേജ് ലഭിക്കുന്നത്. അതിനാല് ദീര്ഘദൂര യാത്രകള്ക്കു പബ്ലിക് ഇലക്ട്രിക് വെഹിക്കിള് ചാര്ജിംഗ് സ്റ്റേഷനുകള് ആവശ്യമാണ്. നിലവിലെ ചാര്ജിംഗ് സ്റ്റേഷനുകളുടെ കുറവ് പരിഹരിക്കുന്നതിനായി അനെര്ട്ടും ഇഇഎസ്എല് ഭാരത സര്ക്കാരും സംയുക്തമായി പബ്ലിക് ഇ.വി. ചാര്ജിംഗ് സ്റ്റേഷനുകള് സ്ഥാപിക്കുന്നതിനുള്ള കരാറില് ഏര്പ്പെട്ടിരിക്കുന്നത്. അനെര്ട്ട് നിലവില് എട്ടും കെഎസ്ഇബി ആറും ചാര്ജിംഗ് സ്റ്റേഷനുകള് സ്ഥാപിച്ചു കഴിഞ്ഞു.